Ba Papatlo ba lela ka metsi
Banni ba Ramatlabama le Papatlo mo kgaolong ya Borolong ba ikuetse mo go mopalamente wa kgaolo ya bone, Rre Kitso Mokaila ka matshwanyego a ba kopanang le one mo metseng ya bone ka go farologana mo diphutegong tsa kgotla tse a neng a di buisa mo kgaolong. E rile a amogela baeng, Kgosi Alex Leshomo wa Papatlo a re ba lela ka letlhoko la metsi. O buile jalo a ngongoregala ba lephata la metsi a tlhalosa gore lephata leo le na le go kgoala metsi ka sebaka ba sa ba itsise. Kgosi Letshomo o tsweletse a re letlhoko la metsi mo kgaolong ya bone le dira gore batlhokomedi ba balwetsi mo malapeng ba ketehalelwe ke tiro ya bone ka gore bontsi ja balwetsi ke bana-le-bogwele ba ba sa kgoneng le go ikisa ko mantlwaneng a boitiketso. O buile gape gore letlhoko la metsi ke kgwetlho e tona fela thata a tlatsa ka gore gona le letlhoko gape le le kwa godimo la go okelediwa kokelo le koloi ya bone jalo a kopa puso gore e ba sekegele tsebe mo letlhokong leo ka gore kokelo eo e na le mooki a le mongwe yo go le gantsi balwetsi ka nnang sebaka se se leele ba emetse thuso. Kgosi Leshomo o tlholositse gape ka gore motse o kgakala le ditlamelo se se dira gore borukutlhi bo golele pele ka go thubiwa ga mantlo le marekisetso, o buile gore ka ba le kgakala le ba sepodise ba tsaya lobaka go tla go ba thusa dilalome tseo. Le fa go ntse jalo, Kgosi Letshomo o lebogetse mananeo a puso ka go farologana a tlhalosa fa a itumeletse go bonala ga mopalamete ka a itse fa a tla reetsa matshwenyego a bone ka keletlhoko mme go tsewe kgato. Baagi ba motse wa Papatlo le Ramatlabama ba tlhalositse fa ba ngongoregela boroko jwa badirela puso le letlhoko la matlo a borutelo ba tlholositse fa se e le selelelo sa ngwaga le ngwaga ka jalo se se ketafalela barutabana ka go sena ko ba ka rutelang bana teng go le gantsi ba kgobakana mo tlong e le mongwe. Tona wa kgothetso Moepo le Metsi Rre Mokaila e rile a buisa phutego o boletse gore ntswa le fa ntse ka sebaka a sa bonale mo motseng o, o ntse a itebagantse le mananeo a mangwe a e leng a go leka go tlhobolola motse wa Papatlo go leka go tokafatsa seemo sa metsi. Tona Rre Mokaila o arabile mangwe a matshwenyego a bone ka gore puso e santse a tlhaela ka madi ka jalo e tlaa dira gotlhe mo e ka go kgonang go fokotsa letlhoko la metsi. O buile gore metsi a tlhaela ka go sena pula mme didiba le tsone di kgadile o tlhalositse gore gona le mananeo a a dirwang ke puso go fedisa letlhoko la mesti mo kgaolong. Rre Mokaila o rotloeditswe morafe eo gore ba ye go ikwadisetse ditlhopho o buile gore go tlhopha go botlhokwa fela thata Motswana o tshwanetse go tsaya boikarabelo mo pusong ya batho ka batho ka go tlaabo go bulelewa gape ka kgwedi ya Motsheganong a le gangwe a tlatsa ka gore ba se ithontshe ditshwanelo tsa bone. Bokhutlo